text: Taller per aprendre a fer sabó amb l'oli usat de cuina
  Aquest dissabte 13 de juny, el Col·lectiu Ecologista Bosc Verd i l'AAVV de La Girada organitzen un TALLER PER APRENDRE A FER SABÓ AMB L'OLI USAT DE CUINA.
  El taller es durà a terme als locals de l'AAVV de La Girada (Rambla de La Girada núm. 15 de Vilafranca) i s'iniciarà a les 11 del matí. La durada del taller és de 2 hores i mitja i CAL PORTAR UN LITRE D'OLI USAT DE CUINA.
  El taller és gratuït. Tot i que la inscripció és lliure, per tal de preveure el material que necessitarem és aconsellable inscriure's enviant un correu electrònic a l'adreça Aquesta adreça de correu-e està protegida dels robots de spam.Necessites Javascript habilitat per veure-la. facilitant el nom i cognoms dels participants.
  L'oli és un gran contaminant de l'aigua, si el llancem per l'aigüera comporta un mal funcionament de les depuradores i la contaminació dels rius, del mar i/o dels aqüífers, ja que és un producte perjudicial per a les espècies i els ecosistemes. A més, llençar l'oli usat per la pica, provoca problemes a les canonades dels desaigües de les cases i a les clavegueres, ja que les obstrueix.
  És un dels residus que generem a casa més problemàtics per al medi ambient. Pot provenir de les restes d'un fregit, d'una llauna de conserves, etc.
  A nivell industrial, l'oli es pot reutilitzar i reciclar per fer biodièsel o lubrificants per a maquinària, però a nivell domèstic, també es pot reciclar l'oli usat per a la fabricació de sabó.
  Fer sabó a partir de l'oli usat de cuina és una bona experiència didàctica per introduir-se a la química d'aplicació pràctica.
  Un litre d'oli abocat a l'aigüera pot contaminar fins a 100.000 litres d'aigua potable. En canvi, seguint un tractament bàsic, amb un litre d'oli ens podem fabricar unes 12 pastilles de sabó.
  I si a casa no fem sabó amb l'oli usat, recordem de portar-lo a la deixalleria o als punts específics de recollida selectiva d'oli usat. No el llencem mai per l'aigüera.